**El TecnoCampus acull el 25 de maig la segona edició del TEDxUPFMataró**

*Sota el lema “Desafia les normes”, l’acte reunirà sis professionals destacats dels àmbits de l’emprenedoria i el màrqueting*

El proper dijous 25 de maig de 15:30h a 20h el TecnoCampus acollirà la segona edició del [TEDxUPFMataró](http://tedxupfmataro.com/), una iniciativa impulsada per vuit estudiants de l’Escola Superior de Ciències Socials i de l’Empresa. Sota el lema “Desafia les normes”, la jornada se centra a emprendre com una manera de desafiar el *status quo*. En aquest sentit, s’ha convidat a sis professionals dels àmbits de l’emprenedoria i el màrqueting perquè expliquin com han arribat a on són ara i com viuen la vida segons els seus propis termes.

En aquest context, es parlarà sobre què hi ha darrere l’èxit de la mà **d’Anxo Pérez**, fundador i CEO de 8Belts, autor de llibres com *88 peldaños del éxito* i *La intel·ligència del éxito*. Parlaran d’emprendre **Joan Boluda**, consultor de màrqueting *online*, professor associat a ESADE i referència del *podcasting*; **Laura Celdran**, fundadora i CEO de CoreBicycle, MTB Rider i *influencer*; i **Txell Costa**, fundadora de Txell Costa Group, autora del llibre *Working Happy*.

Les *youtubers* i *vloggers* **Sara i Marta** explicaran la trajectòria de **DeVermut**, un projecte nascut per donar visibilitat a les històries del col·lectiu LGBT i que ha aconseguit més de 110.000 subscriptors a Youtube en només un any. Per últim, **Javier Inglés** explicarà la seva experiència professional com a director creatiu i com a expert en estratègies i creació de *branded content* en empreses com Carolina Herrera, San Miguel, Lacoste, Vueling i Seat, entre d’altres.

“No conec a cap persona amb determinació que no tingui èxit, crec que les persones som més capaces del que pensem”, explica Roger Viladrosa, un dels organitzadors del TEDxUPFMataró. En aquest sentit, l’objectiu de l’acte és inspirar a l’acció, canviar les idees preconcebudes del món i, en definitiva, no deixar indiferent a ningú. L’entrada, que es pot comprar a través de la pàgina web de [TEDxUPFMataró](http://tedxupfmataro.com/), té un cost de cinc euros i inclou l’accés a totes les conferències i activitats, el càtering i begudes i la participació als sortejos.

Més informació:
Oriol Ribet
Telf. 93 741 49 60 / 678 794 288
[www.tecnocampus.cat](http://www.tecnocampus.cat)